Morten Marinus (DF), 2012-05-31:
Det forslag, vi behandler her i dag, er jo regeringens forslag til en tilretning af det kommunale udligningsreformsystem.
Der er indgået en smal aftale mellem regeringen og Enhedslisten.
Det er vi kede af i Dansk Folkeparti.
Vi ville gerne have forhandlet videre med regeringen om en reform, men regeringen valgte altså at vælge Dansk Folkeparti fra til sidst i disse forhandlinger, selv om vi gentagne gange har bekræftet over for regeringen, at vi ønskede at fortsætte med at forhandle.
Det skete jo – som den socialdemokratiske ordfører allerede har været inde på – på baggrund af, at regeringen ikke var enig med de blå ikkesocialistiske partier om, at der lå et forlig på området med vetoret.
Det mente vi jo sådan set også i Dansk Folkeparti at der var, så det, vi lagde op til, var jo, at ministeren opsagde det gældende forlig, og at man så derefter forhandlede videre med dem, der måtte ønske det.
Dansk Folkepartis mål med dette skulle være mere udligning, altså at hæve den generelle udligningsprocent mellem kommunerne.
Det kan undre – som det også har undret hr. Leif Mikkelsen – at en regering, der i den grad har tordnet mod blokpolitik de sidste mange år og har postuleret, at man går ind for et bredt samarbejdende folkestyre, på den måde har kortsluttet igangværende forhandlinger med en konstruktiv forhandlingspartner.
Dermed forhindrer regeringen også, at der kunne være kommet endnu mere udligning, end den tilretning vi ser her i dag.
Når det så er sagt, hilser vi det dog velkommen, at regeringen vil lave et generelt aftalekodeks om, hvilke aftaler man laver hvordan, og hvilke forventninger partierne kan have til hinanden efterfølgende.
Det er nemlig vigtigt, når man laver sådan nogle aftaler og forhandlinger, at man spiller efter samme regler.
Det er jo ligesom i sport.
Man får altid det bedste resultat, hvis man spiller efter de samme regler.
Så det arbejde, der nu bliver sat i gang i statsministeriet, hilser vi velkommen.
I Dansk Folkeparti betragter vi også den her tilretning af det kommunale udligningssystem – jeg ved ikke, om jeg skal kalde det en udligningsreform – som et lille positivt skridt i den rigtige retning.
Vi ville som sagt gerne have flyttet flere penge, men vi er glade for, at der trods alt bliver flyttet lidt.
Det imødekommer en stor del af de udfordringer, der er ude i de tyndt befolkede områder.
Vi mener som sagt bare ikke, det er nok.
Vi mener ikke, det er nok, hvis vi skal følge den målsætning, som Dansk Folkeparti har, om, at der skal være et næsten lige højt serviceniveau over alt i Danmark.
Vi hilser også velkommen, at puljen til særlig vanskeligt stillede kommuner, stadig væk har en vis størrelse.
Også her havde vi gerne set en lidt mere tydelig prioritering end den, regeringen er kommet med.
Regeringen har jo udnævnt en såkaldt landdistriktsminister.
Nogle kalder det også udkantsministeren.
Jeg synes, at udtrykket Udkantsdanmark, for at sige det på rigtig godt jysk, er et træls ord.
For nogle år siden var der jo en afstemning på Danmarks Radios P3 om et andet ord.
Vinderforslaget blev baglandet.
Jeg synes, det er et meget mere positivt ord at bruge.
Man skal huske at spørge baglandet, man skal huske at have baglandet med sig og have baglandet i orden.
Men i forbindelse med den her pulje til særlig vanskeligt stillede kommuner vil vi gerne opfordre ministeriet – jeg ved, de er opmærksomme på det, men jeg vil gerne alligevel opfordre dem – til, at man, når man får ansøgninger ind, også gransker de ansøgninger fra de seks kommuner, som nu står til at blive tabere, altså seks kommuner, der tidligere har fået tilskud fra puljen, men nu står til at skulle betale, altså udligne mere, således at de også fortsat som vanskeligt stillede kommuner kan søge på den her pulje og få tilskuddet ind ad bagdøren, som man siger, i stedet for fordøren.
Det drejer sig om Jammerbugt, Thisted, Morsø, Mariagerfjord, Haderslev og Middelfart kommuner.
Flere af dem er blandt Danmarks fattigste kommuner, men bliver nettotabere på den her reform.
Vi vil også gerne benytte lejligheden i dag til at række hånden frem mod regeringen.
Vi foreslår, at man over en periode får undersøgt følgeudgifterne vedrørende udlændinge i kommunerne og forhåbentlig i løbet af nogle år får det ind i en aftale.
Afslutningsvis vil jeg igen gøre opmærksom på vores store utilfredshed med forløbet i denne forhandlingsproces.
Det vigtige er nu ikke så meget processen, men det resultat, vi skal tage stilling til.
Alligevel må konklusionen på dagens behandling af dette lovforslag være, at disse ændringer på udviklingsområdet, som vi skal tage stilling til, er et lille skridt i den rigtige retning.
Dansk Folkeparti synes, at det desværre er for lidt, og derfor vil vi i Dansk Folkeparti højst sandsynligt – når vi efterfølgende skal stemme om det her – stemme gult, altså undlade at stemme.